ΥΛΙΚΟ E CLASS

***Aνάλυση της Ενότητας - Ραψωδία α’ (στίχ. 26-108)***

Ξεκινά η συγκέντρωση των θεών με πρώτο ομιλητή το Δία που αναφέρεται γενικά στα σφάλματα των ανθρώπων και τους κατηγορεί ότι φταίνε οι ίδιοι για τις συμφορές τους. Συγκεκριμένα αναφέρεται στο θάνατο του Αιγίσθου. Η Αθηνά βρίσκει την ευκαιρία να αναφέρει το θέμα του Οδυσσέα και προτείνει να στείλουν τον Ερμή στο νησί της Καλυψώς ν’ αναγγείλει πως έφτασε η ώρα της επιστροφής του στην πατρίδα . Όσο για την ίδια, θα πάει στην Ιθάκη να βοηθήσει τον Τηλέμαχο με τους μνηστήρες και να τον πείσει να πάει στη Σπάρτη και την Πύλο για να μάθει για το γυρισμό του πατέρα του.

***ΙΔΕΟΛΟΓΙΚΑ ΣΤΟΙΧΕΙΑ***

***ΑΝΘΡΩΠΟΜΟΡΦΙΣΜΟΣ***

Οι αρχαίοι Έλληνες φαντάζονταν τους θεούς τους παρόμοιους με τους ανθρώπους (θεϊκός ανθρωπομορφισμός). Αυτό δεν σημαίνει μόνο ότι τους φαντάζονταν με ανθρώπινη μορφή, αλλά και ότι σκέφτονταν, αισθάνονταν, μιλούσαν και ενεργούσαν όπως οι άνθρωποι, σε ανώτερο όμως βαθμό. Η κοινωνία τους ήταν αναπαράσταση της ανθρώπινης κοινωνίας της ομηρικής εποχής, που είχε χαρακτήρα πατριαρχικό.

🟅 Στην ενότητα προβάλλεται το ζήτημα των σχέσεων ανάμεσα σε θεούς και ανθρώπους που ευνοείται και από την ανθρώπινη μορφή και συμπεριφορά των θεών.

🟅 Οι σχέσεις με τους ανθρώπους είναι ανταποδοτικές δέχονται προσφορές (θυσίες) και ανταποδίδουν.

🟅 Έχουν συναισθήματα: θλίβονται, οργίζονται, εκδικούνται, ερωτεύονται, συμπαθούν, αντιπαθούν και εχθρεύονται.

🟅 Εκτιμούν αξίες, αρετές π. χ.: σύνεση, φιλοπατρία, σεβασμό στους θεούς, ενώ καταδικάζουν την αδικία, το έγκλημα.

🟅 Συνεδριάζουν και αποφασίζουν, αυτό όμως που προτείνει ο πατέρας των θεών.

🟅 Παρουσιάζεται ακόμη **η ηθική ευθύνη του ανθρώπου, που μπορεί να μην είναι ελεύθερος να πράξει αυτό που θέλει ,μπορεί όμως να προλάβει το κακό με την προειδοποίηση των θεών. Έτσι η καταστροφή του αποδίδεται καθαρά σε ανθρώπινα λάθη.**

**ΧΑΡΑΚΤΗΡΙΣΜΟΣ ΠΡΟΣΩΠΩΝ**

**⮚ Αθηνά:** έξυπνη, ευρηματική, ταχύστροφη στο μυαλό δεν χάνει στιγμή την ευκαιρία να βοηθήσει τον Οδυσσέα για τον οποίον τρέφει αγάπη και συμπόνοια. Βάζει αμέσως σε εφαρμογή το σχέδιό της ενεργώντας παράλληλα προς δυο πλευρές (Ιθάκη / Τηλέμαχος, Ωγυγία / Οδυσσέας)

**⮚ Δίας:** επιβλητικός, μεγαλοπρεπής, συμπονετικός, γρήγορος στις αποφάσεις του, συγκαταβατικός

**⮚ Καλυψώ:** ασυγκίνητη μπροστά στο δράμα του περιπλανώμενου Οδυσσέα ενδιαφέρεται μόνο για την δική της ευχαρίστηση.

**⮚ Οδυσσέας :**διακατέχεται από το μεγάλο πόθο να γυρίσει στην πατρίδα του. Μολονότι ο Οδυσσέας βρίσκεται ακόμη στο παρασκήνιο της δράσης ,ο ποιητής με τη συνεχή αναφορά στο όνομά του καταφέρνει να τον χρήσει πρωταγωνιστή πριν καν κάνει την εμφάνισή του

**ΑΦΗΓΗΜΑΤΙΚΟΙ ΤΡΟΠΟΙ**

Η εισαγωγή του **διαλόγου** κόβει τη μονοτονία της αφήγησης και αυξάνει το ενδιαφέρον και την ένταση της σκηνής. Παράλληλα προωθείται η δράση με τη λήψη των αποφάσεων των θεών και ταυτόχρονα **προοικονομούνται** δυο βασικές εξελίξεις του έπους

α) η τιμωρία των μνηστήρων (με αφορμή τον Αίγισθο),

β) η επιστροφή του Οδυσσέα (Λόγος της Αθηνάς)

***Προοικονομία***

Ο Όμηρος προετοιμάζει συχνά τους ακροατές του για όσα θα ακολουθήσουν με διάφορους τρόπους: άλλοτε προγραμματίζει τη δράση, όπως με το ταξίδι του Ερμή στο νησί της Καλυψώς και της Αθηνάς στην Ιθάκη (στ. 97-107), άλλοτε προειδοποιεί για την εξέλιξη της δράσης, όπως για τον νόστο του Οδυσσέα (στ. 89-90), άλλοτε προϊδεάζει απλώς για την τύχη ορισμένων ηρώων, όπως για την τιμωρία των μνηστήρων (στ. 54-55) κτλ. Γενικά, «ποτέ μέσα στην Οδύσσεια δεν συναντούμε τα κύρια θέματα αμέσως πάνω στην πραγματοποίησή τους, προτού ο ποιητής με τον ένα ή τον άλλο τρόπο μάς προειδοποιήσει γι' αυτά».

Η συστηματική προετοιμασία για τα επόμενα λέγεται προοικονομία. Με την αφηγηματική αυτή τεχνική το βάρος δεν δίνεται τόσο στο τι θα συμβεί, όσο στο πώς αυτό θα παρουσιαστεί.

***Ασκήσεις Εμπέδωσης - Ραψωδία α’ (στίχ. 26-108)***

***Να συμπληρώσετε τα κενά:***

*1. Οι Θεοί βρίσκονται και συνεδριάζουν στ.. ……………………………………………………………………………………………………………………*

*2. Ο Ποσειδώνας δεν παρευρίσκεται στο συμβούλιο των Θεών, επειδή ……………………………………………………………………………………………………………………*

*3. Ο Δίας διατυπώνει το παράπονο ότι ……………………………………………………………………………………………………………………*

*4. Ο Αίγισθος τιμωρήθηκε επειδή ……………………………………………………………………………………………………………………*

*5. Οι αρετές που αποδίδει ο Δίας στον Οδυσσέα είναι …………………………………………………………………………………………………………………………………………………………………………………………………………………………………………*

*6. Ο Ποσειδώνας δεν συμπαθεί τον Οδυσσέα, επειδή ……………………………………………………………………………………………………………………*

*7. Η Αθηνά ελπίζει ότι όπως τιμωρήθηκε ο Αίγισθος για την απρεπή συμπεριφορά του, ομοίως θα υπάρξει τιμωρία και για τ…. ……………………………………………………………………………………………………………………..*

*8. Οι υπόλοιποι Θεοί – εκτός του Ποσειδώνα – συμφωνούν με την πρόταση του Δία, διότι:*

*α)…………………………………………………………………………………………………………*

*β)…………………………………………………………………………………………………………*

*9. Ο Ερμής θα πάει στο νησί της Καλυψώς, την Ωγυγία για να …………………………………………………………………………………………………………………………………………………………………………………………………………………………………………*

*10) Η Αθηνά θα πάει στην Ιθάκη για να πείσει τον Τηλέμαχο:*

*α) …………………………………………………………………………………………………………………………………………………………………………………………………………………………………………..*

*β) …………………………………………………………………………………………………………………………………………………………………………………………………………………………………………..*

*γ) …………………………………………………………………………………………………………………………………………………………………………………………………………………………………………*